TV-kokkedoor sterk aan ná 4-uur-operasie | Maroela Media
Die koskenner Le Roux van Vuuren van Kokkedoor-faam moes Dinsdag ŉ operasie ondergaan wat vier uur lank geduur het om sy pelvis te herstel nadat hy ŉ week gelede in ŉ ernstige motorongeluk was.
Maroela Media het vroeër berig Van Vuuren en ŉ vriend was van Van Vuuren se woning in Pretoria op pad na Langebaan om daar melkterte te gaan bak toe die ongeluk plaasgevind het.
Van Vuuren en sy vriend het beurte gemaak om te bestuur. Tydens een van Van Vuuren se bestuursbeurte het die vriend op die agtersitplek gelê en slaap toe Van Vuuren omstreeks 04:00 naby Laingsburg beheer oor die motor verloor het en dit die pad verlaat en gerol het.
Van Vuuren het sy pelvis gebreek en talle snye aan sy gesig en skaafplekke oor sy lyf opgedoen.
Hy is aanvanklik in ŉ hospitaal in Laingsburg opgeneem, maar later na die staatshospitaal in Worcester oorgeplaas waar hy in die waakeenheid opgeneem en in traksie geplaas is.
Sy vriend het ook beserings opgedoen, maar sterk tans by familie aan.
“Die operasie het goed afgeloop. Daar is staalpenne in my pelvis gesit om dit te heg en ek gaan nou nog minstens ses weke lank in traksie aan ŉ hospitaalbed gekluister wees,” het Van Vuuren Woensdag vanuit die hospitaal aan Maroela Media gesê.
“As alles volgens plan verloop, word ek môre [Donderdag] na ŉ gewone saal oorgeplaas waar ek steeds in traksie gaan wees. Dalk oor ŉ week, as my wond gesond is, gaan ek met rehabilitasie begin, so ek sal dan losgemaak word. Hierdie hospitaal is een van die beste ortopediese hospitale in die land, al is dit ŉ staatshospitaal, so ek is baie geseënd dat ek hierheen gebring is, want ek het nie ŉ mediese fonds nie.”
Hy het gesê die ondersteuning wat hy van sy familie, veral sy eksvrou, Estelle, en kinders, CJ (15) en Ella (14), ontvang, dra hom in die moeilike tyd.
“Dié dat ek op Kokkedoor was, maak dit ook makliker. Mense wat ek nie eens ken nie, daag hier op en bring vir my leesstof en blomme. Ek is verbaas oor al die ondersteuners en hul goedgesindheid. Al is ek ver van die huis af, voel dit of ek hier tuis is.”
Hy sê wat hy die meeste mis terwyl hy nou aan ŉ hospitaalbed vasgekluister is, is om sy eie kos te maak.
“Soos in menige hospitaal is die kos maar valerig, maar ek kritiseer en kla glad nie. Vandat die kosmakers agtergekom het ek was op Kokkedoor kom dit al mooier hier uit,” skerts hy.
Van Vuuren het voor sy vier uur lange operasie baie goeie nuus ontvang. Sy projek waarmee hy ŉ paar maande gelede begin het om CJ saam met ŉ groep o.16-spanmaats na Nieu-Seeland te stuur vir ŉ oorsese rugbytoer, het sy doelwit bereik. Van Vuuren het begin melkterte bak om sodoende geld vir dié oorsese toer in te samel en die bestellings het behoorlik ingestroom.
“Hulle vlieg 29 September. Ek werk vir myself, so al lê ek nou hier en kan sodoende nie ŉ inkomste verdien nie, kan ek met dankbaarheid en ŉ geruste hart weet een van my seun se grootste drome gaan bewaarheid word,” het hy gesê.
Ek is baie bly dat dit beter gaan. Dis een ding van die Worcesteriete, hulle sal jou op die hande dra en ondersteun. Sterkte vorentoe.
Wickus de Bruin · 5 maande gelede
Ons as gesin sal n bedrag skenk om sy inkomste aan te vul. Waar kan ek sy besonderhede bekom?
Gaan na facebook Leroux Kokkedoor en stuur ‘n message dat sal Leroux jou antwoord!!! Baie dankie daar is bitter min mense soos jy!!! Met my afbetalings by werke, sonder voertuig en medies woon ek in ‘n kamer. My kind wil niks van my weet nie!!! Al die jare wat sy alles gekry het wil sy my gladnie sien nie. God bless julle almal! Seenwense Katryn xxxxxxxxxx
Le Roux, jy is n pa duisend. Jy het jou seun se lewensdroom waar gemaak met harde werk. Give this man a Bells.
Dit is nou awesome nuus. Bly daar is goeie nuus aan altwee kante en dat jou vriend ook ok is en mooi aansterk by vriende. So sorg die Hemelse Vader nê!